1.1.

Il-KESE jemmen li din il-Komunikazzjoni tal-Kummissjoni Ewropea, COM(2020) 550, għandha tkun għodda politika strateġika biex jitqies mill-ġdid il-mudell sostenibbli tal-UE tat-turiżmu u t-trasport. Il-KESE jitlob li jiġi stabbilit pakkett komprensiv ta' miżuri, b'linji gwida u rakkomandazzjonijiet immirati lejn: 1) ir-restawr sikur tal-moviment liberu mingħajr restrizzjonijiet, il-ftuħ mill-ġdid koordinat tal-fruntieri interni u t-tneħħija tal-kontrolli fil-fruntieri interni; 2) ir-restawr sikur tat-trasport u l-konnettività wara l-adozzjoni ta' ftehim ta' qafas politiku komuni għall-Istati Membri kollha tal-UE; — il-kontinwazzjoni sikura tal-provvista ta' servizzi fil-qasam tat-turiżmu tal-ikel u l-ospitalità; — l-għan li jintlaħaq bilanċ permezz ta' ftehim bejn l-Istati Membri tal-UE dwar il-ġestjoni sikura u komuni tad-deċiżjonijiet u l-politiki dwar il-fruntieri u t-trasport. Sakemm jibqgħu jsiru kontrolli tal-COVID-19, irid ikun hemm biżżejjed persunal biex jimmaniġġja t-tranżitu immedjat u rapidu tal-persuni; — l-iżgurar tal-finanzjament għat-taħriġ tal-ħaddiema fil-lukandi, fir-ristoranti, fl-istabbilimenti tal-catering, fil-mużewijiet, fit-turiżmu nawtiku eċċ., sabiex huma jkunu jistgħu jimplimentaw kif xieraq il-miżuri ta’ prevenzjoni tal-COVID-19; 3) l-iżgurar li s-saħħa u s-sigurtà jkunu prijorità ewlenija fi kwalunkwe kuntest, vjaġġar jew mod ieħor, peress li dan huwa l-uniku mod biex terġa’ tinkiseb il-fiduċja fil-moviment tal-persuni; 4) l-adozzjoni ta’ Formola ġdida għal-Lokalizzazzjoni tal-Passiġġieri (PLF) fil-livell tal-UE, minħabba li sistema bħal din tista’ tikseb valur miżjud ulterjuri fil-livell tal-UE f’għadd ta’ oqsma: — monitoraġġ fil-livell tal-UE: jekk l-Istati Membri kollha jaqblu li jikkondividu kemm l-informazzjoni l-ġdida dwar il-PLF kif ukoll l-informazzjoni dwar ir-riżultat tal-laboratorju għall-vjaġġaturi, nistgħu nilħqu ekonomiji ta’ skala f’termini ta’ riżorsi għall-ittestjar (1). Jekk il-pajjiżi kollha tal-UE jaqblu li jużaw din it-teknoloġija (bħalma għamlu sa issa l-Belġju u l-Ġermanja) u l-istess formola standard ġdida tal-PLF, jistgħu jsiru stimi u projezzjonijiet affidabbli fil-livell tal-bliet, u b’hekk tkun provduta informazzjoni utli kemm lill-politiki fil-livell nazzjonali kif ukoll lil dawk tal-UE. Sforz bħal dan ikun emblematiku għar-rwol tal-UE: permezz tal-innovazzjoni u l-kooperazzjoni nistgħu niksbu l-għanijiet komuni tagħna – is-saħħa pubblika u l-attività ekonomika fi żmien ta’ kriżi. — il-passaport tal-COVID-19: wieħed mill-aktar kompiti diffiċli tal-esperjenza tagħna fl-istaġun turistiku kien il-konferma tal-validità tat-testijiet tal-PCR. Jekk l-Istati Membri kollha jiddeċiedu li jadottaw l-istess pjattaforma tal-PLF, il-laboratorji akkreditati kollha jkunu jistgħu jikkomunikaw ir-riżultati permezz tal-pjattaforma nnifisha, u b’hekk jinħoloq passaport tal-COVID-19 għall-vjaġġaturi kollha li jista’ jiġi fdat u jiżgura riskju minimu assoċjat mal-ivvjaġġar; 5) it-twaqqif ta' pjan strateġiku komuni tal-UE biex jgħin lill-Istati Membri jimplimentaw miżuri ekonomiċi u ta' appoġġ għall-SMEs tat-turiżmu, ir-ristoranti, il-lukandi, l-aġenziji tal-ivvjaġġar, il-gwidi tat-turisti, eċċ.; — l-indirizzar tan-nuqqas ta' likwidità, b'finanzjament dirett għall-mikrointrapriżi b'mod partikolari, u l-kisba mill-ġdid tal-fiduċja fin-negozju kif ukoll arranġamenti għal vawċers tal-ivvjaġġar; — aċċess immedjat għas-self u l-approvazzjoni tiegħu għall-Istati Membri kollha taħt is-superviżjoni tal-BĊE u l-UE, b’garanziji mill-UE u l-Istati Membri; — it-twaqqif minnufih ta’ mekkaniżmu Ewropew għall-monitoraġġ tal-implimentazzjoni ta’ miżuri ta’ appoġġ għall-SMEs u għall-ħaddiema, b’mod partikolari l-likwidità, is-self u t-trasparenza fil-miżuri ta’ appoġġ; 6) it-tisħiħ u l-estensjoni tal-programm SURE li jkopri l-qgħad tal-ħaddiema u l-kumpens tal-pagi tal-SMEs; l-SMEs għandhom ikunu eżentati milli jħallsu parti mill-pagi tagħhom u għandu jkollhom l-obbligu li jintegraw lill-ħaddiema permezz ta’ skemi nazzjonali appoġġjati minn SURE; 7) l-organizzazzjonijiet tal-SMEs għandhom jiġu kkonsultati b’mod xieraq mill-istituzzjonijiet Ewropej u nazzjonali kompetenti biex jużaw il-programm SURE; 8) il-programm SURE għandu jkopri bis-sħiħ il-pagi u l-kontribuzzjonijiet tas-sigurtà soċjali tal-ħaddiema fis-settur tat-turiżmu u tat-trasport li tilfu l-impjieg tagħhom minħabba l-pandemija, pereżempju fil-catering, fil-lukandi, fil-linji tal-ajru, fil-bastimenti tal-kruċiera, fix-xarabanks tat-turisti, fl-ajruporti, fit-terminals tal-portijiet, fit-turiżmu nawtiku u l-gwidi turistiċi sa mill-inqas it-30 ta’ Ġunju 2021; 9) miżuri b’moratorju fuq l-obbligi tat-taxxa; pakkett ad hoc ta’ stimolu fiskali tat-turiżmu u t-trasport għall-SMEs kollha tat-turiżmu għall-perjodu 2020-2024. Il-KESE jemmen li skont sistema armonizzata tal-VAT tal-UE, il-VAT imnaqqsa għandha tiġi applikata għal-lukandi, ir-ristoranti, is-servizzi tal-ivvjaġġar, it-turiżmu nawtiku (kiri ta’ dgħajjes, marinas), xarabanks, gwidi turistiċi, eċċ. Madankollu, miżuri bħal dawn għandhom ikunu soġġetti għall-kundizzjoni ta’ salvagwardja tad-drittijiet tal-ħaddiema u garanziji li ma jingħatawx sensji. Barra dan, kull appoġġ finanzjarju bħal għajnuna mill-Istat, self jew eżenzjonijiet mit-taxxa għandhom jingħataw biss lin-negozji li: — jissalvagwardjaw l-impjieg / joħloqu impjiegi deċenti, jirrispettaw id-drittijiet tal-ħaddiema, — mhumiex irreġistrati f’rifuġji fiskali u dejjem ħallsu s-sehem ġust tagħhom ta’ taxxi u kontribuzzjonijiet soċjali; 10) ir-regolazzjoni tal-ekonomija kollaborattiva fit-turiżmu u speċjalment fis-settur tal-gwida tat-turisti. Il-gvernijiet tal-Istati Membri għandhom jiġu mistiedna jirregolaw l-ekonomija kollaborattiva fis-settur tal-gwida tat-turisti u japplikaw miżuri leġislattivi u amministrattivi mfassla biex jiżguraw kundizzjonijiet ekwivalenti ta' kompetizzjoni; 11) il-programmi kollha ta’ appoġġ għall-politika tal-likwidità, monetarja u fiskali għal-lukandi, ir-ristoranti, il-gwidi turistiċi, ix-xarabanks, l-aġenti tal-ivvjaġġar, it-turiżmu nawtiku, eċċ. u għall-persuni li jaħdmu għal rashom għandhom jitkomplew għal mill-inqas 10 xhur wara li l-ħajja terġa’ lura għan-normal skont id-WTTC (il-Kunsill Dinji tal-Ivvjaġġar u t-Turiżmu).